text: Undgå feriestress: Tre gode råd inden du skal flyve
  13 juli 2018 kl. 10.43
  I denne weekend er der stor travlhed i Billund Lufthavn. I løbet af de næste tre dage er lufthavnen proppet med glade mennesker på vej på ferie - og de første vender hjem med en brugt ferie i bagagen.
  Rigtig mange går på ferie fredag - og det mærkes i Billund Lufthavn, hvor de næste tre dage er årets travleste med med over 40.000 passagerer fra fredag til søndag fordelt på 370 flyankomster og -afgange. På en gennemsnitsweekend rejser 27.500 passagerer ud og hjem via Billund.
  Trængslen kan betyde lidt længere ventetid, selvom lufthavnen har forberedt sig grundigt og har ekstra meget personale på arbejde.
  Lufthavnens markedsføringschef Jesper Klausholm er her klar med tre gode råd, der hjælper dig lettere gennem lufthavnen:
  
  Tre gode råd fra Jesper Klausholm, Billund Lufthavn
  Book parkering hjemmefra - så er det billigst og du er sikker på en plads. Tjek ind online - gå ind på lufthavnens hjemmeside og tjek ind inden du kommer. Så har allerede et boardingkort og har bedre tid i terminalen.  Kom i god tid - ferien starter hjemmefra og det er rart at få en stressfri afrejse fra lufthavnen.
  
  